ΑΠΟΦΑΣΗ ΤΗΣ ΕΠΙΤΡΟΠΗΣ της 14ης Μαΐου 1991 για την αποδοχή των αναλήψεων υποχρεώσεων που προτάθηκαν σε σχέση με τη διαδικασία αντιντάμπινγκ όσον αφορά τις εισαγωγές συρμάτινων πλεγμάτων καταγωγής Γιουγκοσλαβίας και για την περάτωση της έρευνας ( 91 /256/ΕΟΚ )

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη :

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό ( ΕΟΚ ) αριθ . 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας ( 1 ), και ιδίως τα άρθρα 4, 10 και 13,

Μετά από διαβουλεύσεις στο πλαίσιο της συμβουλευτικής επιτροπής όπως προβλέπεται από τον προαναφερόμενο κανονισμό,

Εκτιμώντας ότι :

Α . ΔΙΑΔΙΚΑΣΙΑ

( 1 ) Τον Ιούνιο 1990 η Επιτροπή έλαβε καταγγελία που υποβλήθηκε από την εταιρεία Ευάγγελος Φροίξος Δήμου εξ ονόματος όλων των ελλήνων κατασκευαστών συρμάτινων πλεγμάτων που αντιπροσωπεύουν πάνω από το 90 % της παραγωγής συρμάτινων πλεγμάτων στην Ελλάδα . Η καταγγελία περιείχε αποδεικτικά στοιχεία ως προς το ντάμπινγκ που είχε ασκηθεί στις εισαγωγές συγκολλημένων συρμάτινων πλεγμάτων ενίσχυσης, καταγωγής Γιουγκοσλαβίας και ως προς τη ζημία που είχε προκληθεί στην κοινοτική βιομηχανία, δεδομένου ότι η ελληνική αγορά συγκολλημένων συρμάτινων πλεγμάτων μπορεί να θεωρηθεί ως μεμονωμένη ανταγωνιστική αγορά, σύμφωνα με το άρθρο 4 παράγραφος 5 δεύτερη περίπτωση του κανονισμού ( ΕΟΚ ) αριθ . 2423/88 . Τα στοιχεία που προσκομίσθηκαν θεωρήθηκαν επαρκή ώστε να δικαιολογείται η έναρξη διαδικασίας .

( 2 ) Η Επιτροπή κατά συνέπεια ανήγγειλε, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων ( 2 ), την έναρξη διαδικασίας αντιντάμπινγκ όσον αφορά τις εισαγωγές στην Ελλάδα συγκολλημένων συρμάτινων πλεγμάτων που χρησιμοποιείται για ενίσχυση, που υπάγονται στους κωδικούς ΣΟ ex 7314 20 00 και ex 7314 30 90, καταγωγής Γιουγκοσλαβίας .

( 3 ) Η Επιτροπή ενημέρωσε επίσημα τους παραγωγούς και εξαγωγείς και τον εισαγωγέα που είναι γνωστό ότι ενδιαφέρεται, τους αντιπροσώπους της χώρας εξαγωγής και τους καταγγέλλοντες και έδωσε στα άμεσα ενδιαφερόμενα μέρη την ευκαιρία να γνωστοποιήσουν γραπτώς τις απόψεις τους και να ζητήσουν να γίνουν δεκτά σε ακρόαση .

( 4 ) Όλοι οι γνωστοί παραγωγοί και εξαγωγείς, ο εισαγωγέας και οι καταγγέλλουσες κοινοτικές εταιρείες γνωστοποίησαν γραπτώς τις απόψεις τους .

( 5 ) Η Επιτροπή αναζήτησε και επαλήθευσε όλες τις πληροφορίες που έκρινε αναγκαίες για το σκοπό του προκαταρκτικού προσδιορισμού και πραγματοποίησε έρευνες στις εγκαταστάσεις των ακόλουθων εταιρειών :

α ) Παραγωγών ΕΟΚ :

- Δαρίγκ Ο . & ΣΙΑ ΑΒΕ, Αθήνα, Ελλάδα,

- ΔΟΠΛΕ ΑΕ, Μάνδρα Αττικής, Ελλάδα,

- Ελληνική Χαλυβουργία ΑΕ, Αθήνα, Ελλάδα,

- Δομικά Πλέγματα ΑΕ, Κηφισιά, Ελλάδα,

- Sider AE, Αθήνα, Ελλάδα -

β ) Γιουγκοσλάβων παραγωγών ή/και εξαγωγέων :

- DP "MESUD MUJKIC", Bijeljina,

- DP "RMK-PROMET ". Zenica,

γ ) Εισαγωγέων ΕΟΚ :

- Intertech SA, Αθήνα, Ελλάδα .

( 6 ) Κανένας καταναλωτής ή μεταποιητής συγκολλημένων συρμάτινων πλεγμάτων δεν γνωστοποίησε γραπτώς τις απόψεις του στην Επιτροπή .

( 7 ) Σύμφωνα με το άρθρο 7 παράγραφος 4 του κανονισμού ( ΕΟΚ ) αριθ . 2423/88 όλα τα μέρη ενημερώθηκαν με το θέμα αυτό .

Β . ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ

( 8 ) Το συγκολλημένο συρμάτινο πλέγμα είναι ένα προκατασκευασμένο προϊόν ενίσχυσης που κατασκευάζεται με λεία ή ραβδωτά σιδηρά ή χαλύβδινα σύρματα ενίσχυσης εν ψυχρώ που ενώνονται μεταξύ τους με συγκόλληση στα σημεία συνάντησης για να σχηματίσουν δίκτυο, και χρησιμοποιείται σχεδόν σε όλους τους τομείς κατασκευών από ενισχυμένο σκυρόδεμα τόσο στις οικοδομές όσο και για ενσωμάτωση σε προκατασκευασμένα δομικά στοιχεία . Το υπό εξέταση προϊόν είναι το συγκολλημένο συρμάτινο πλέγμα ενίσχυσης, και επομένως στην έρευνα δεν συμπεριλαμβάνεται το συγκολλημένο συρμάτινο πλέγμα που χρησιμοποιείται για τους φράκτες . Το υπό εξέταση προϊόν που εξάγεται από τη Γιουγκοσλαβία δεν παρουσιάζει σημαντικές διαφορές με το προϊόν που παράγεται στην Κοινότητα και επομένως μπορεί να θεωρηθούν ως ομοειδή προϊόντα σύμφωνα με το άρθρο 2 παράγραφος 12 του κανονισμού ( ΕΟΚ ) αριθ . 2438/88 .

Γ . ΝΤΑΜΠΙΝΓΚ

( 9 ) Η κανονική αξία καθορίστηκε με βάση τις μηνιαίες μέσες τιμές που έχουν πράγματι πληρωθεί ή πρέπει να πληρωθούν κατά τις συνήθεις εμπορικές πράξεις για το υπό εξέταση προϊόν στην αγορά της Γιουγκοσλαβίας .

( 10 ) Οι τιμές εξαγωγής καθορίστηκαν με βάση τις μέσες μηνιαίες τιμές που πρέπει να καταβληθούν ή έχουν καταβληθεί για τα υπό εξέταση προϊόντα που εξήχθησαν προς την Ελλάδα, λαμβανομένου υπόψη του γεγονότος ότι αυτή η μέθοδος δεν θα επηρεάσει τα αποτελέσματα της έρευνας .

( 11 ) Οι κανονικές αξίες συγκρίθηκαν με τις τιμές εξαγωγής σε μηνιαία βάση και σε επίπεδο εκ του εργοστασίου, ενώ, όπου ήταν σκόπιμο, η Επιτροπή έλαβε υπόψη τις διαφορές που υπάρχουν στους όρους και τις συνθήκες πώλησης .

( 12 ) Τα στοιχεία που διέθετε η Επιτροπή έδειξαν την ύπαρξη πρακτικών ντάμπινγκ, και τα περιθώρια ντάμπινγκ ισοδυναμούσαν με το ποσό το οποίο οι κανονικές αξίες, όπως καθορίστηκαν, υπέρβαιναν τις τιμές εξαγωγής προς την Ελλάδα . Το μέσο σταθμισμένο περιθώριο του ντάμπινγκ, που διαπιστώθηκε, ήταν 29,7 % της τιμής εξαγωγής cif .

Δ . ΖΗΜΙΑ

α ) Ορισμός της κοινοτικής βιομηχανίας

( 13 ) Οι έλληνες παραγωγοί συγκολλημένων συρμάτινων πλεγμάτων πωλούν σχεδόν όλη την παραγωγή τους συγκολλημένων συρμάτινων πλεγμάτων στην ελληνική αγορά ενώ η ζήτηση σε αυτήν την αγορά δεν καλύπτεται σε σημαντικό βαθμό από τους παραγωγούς των εν λόγω προϊόντων που είναι εγκατεστημένοι αλλού στην Κοινότητα . Καθορίστηκε επίσης ότι έχει παρατηρηθεί συγκέντρωση των εισαγωγών που αποτελούν αντικείμενο ντάμπινγκ από τη Γιουγκοσλαβία στην ελληνική αγορά .

Ως εκ τούτου, σύμφωνα με το άρθρο 4 παράγραφος 5 δεύτερη περίπτωση του κανονισμού (ΕΟΚ ) αριθ . 2423/88, η ελληνική αγορά συγκολλημένων συρμάτινων πλεγμάτων μπορεί να θεωρηθεί ως μεμονωμένη ανταγωνιστική αγορά στο εσωτερικό της Κοινότητας, και η ελληνική παραγωγή συγκολλημένων συρμάτινων πλεγμάτων ως κοινοτική βιομηχανία .

β ) Όγκος και τιμές των εισαγωγών

( 14 ) Οι εισαγωγές στην Ελλάδα συγκολλημένων συρμάτινων πλεγμάτων, καταγωγής Γιουγκοσλαβίας, αυξήθηκαν μεταξύ του 1986 και της 30ής Ιουνίου 1990 από 0 τόνους το 1986 σε 30 826 τόνους κατά την περίοδο που κάλυψε η έρευνα .

Συνεπώς, το μερίδιο της αγοράς που κατέχει το γιουγκοσλαβικό προϊόν αυξήθηκε σε 26 %, εξ ολοκλήρου εις βάρος του μεριδίου της αγοράς που κατέχουν τα ελληνικά προϊόντα .

( 15 ) Τα αποδεικτικά στοιχεία που διαθέτει η Επιτροπή δείχνουν επίσης ότι οι τιμές των γιουγκοσλαβικών προϊόντων ήταν χαμηλότερες από τις τιμές των ελληνικών προϊόντων σε συγκρίσιμα επίπεδα του εμπορίου . Το μέσο σταθμισμένο περιθώριο κατά το οποίο οι τιμές ήταν χαμηλότερες των κοινοτικών καθορίστηκε σε 12,5 %.

γ ) Κατάσταση της κοινοτικής βιομηχανίας

( 16 ) Οι παραγωγοί ΕΟΚ δεν ωφελήθηκαν πλήρως από την ασθενή αύξηση της ζήτησης συγκολλημένων συρμάτινων πλεγμάτων στην Ελλάδα . Οι πωλήσεις τους ήταν σημαντικά μικρότερες σε σχέση με την ανάπτυξη της κατανάλωσης στο βαθμό που οι κοινοτικοί παραγωγοί έχασαν από το 25 % της αγοράς προς όφελος των εισαγωγών που αποτελούν αντικείμενο ντάμπινγκ .

( 17 ) Η σημαντική απώλεια του μεριδίου της αγοράς ήταν ιδιαίτερα ζημιογόνος εφόσον εξαιτίας των ιδιαίτερα ευνοϊκών προοπτικών της ζήτησης, οι περισσότεροι από τους έλληνες παραγωγούς αύξησαν σημαντικά το παραγωγικό δυναμικό τους ή έκαναν επενδύσεις σε νέο εξοπλισμό .

( 18 ) Οι κοινοτικοί παραγωγοί δεν μπόρεσαν να αντιμετωπίσουν την αύξηση των τιμών των ακατέργαστων υλικών ( 1987-1990 : 24 %), ενώ ταυτόχρονα αντιμετώπισαν επιπρόσθετα χρηματοοικονομικά βάρη που προέκυψαν από τις επενδυτικές τους προσπάθειες .

( 19 ) Επειδή η αγορά του εν λόγω προϊόντος είναι ευαίσθητη στις διακυμάνσεις των τιμών, οι χαμηλές τιμές με τις οποίες πωλήθηκαν οι εισαγωγές που αποτελούσαν αντικείμενο ντάμπινγκ, ανάγκασαν τους κοινοτικούς παραγωγούς να ευθυγραμμίσουν τις τιμές τους και επομένως τους εμπόδισαν από του να έχουν τα κατάλληλα κέρδη από τις επενδύσεις .

δ ) Αιτιώδης συνάφεια

( 20 ) Επειδή δεν υπάρχουν σημαντικές εισαγωγές από άλλες χώρες ούτε υπάρχει μείωση της ζήτησης, η Επιτροπή κατέληξε στο συμπέρασμα ότι η σημαντική αύξηση των εισαγωγών που αποτελούν αντικείμενο ντάμπινγκ και οι τιμές με τις οποίες πωλούνται αυτές οι εισαγωγές στην Ελλάδα, προκαλούν σημαντική ζημία στην εν λόγω κοινοτική βιομηχανία .

Ε . ΤΑ ΣΥΜΦΕΡΟΝΤΑ ΤΗΣ ΚΟΙΝΟΤΗΤΑΣ

( 21 ) Επειδή η έρευνα περιορίστηκε στην ελληνική αγορά σύμφωνα με το άρθρο 4 παράγραφος 5 δεύτερη περίπτωση του κανονισμού ( ΕΟΚ ) αριθ . 2423/88 τα συμφέροντα της Κοινότητας πρέπει να εννοηθούν κατ' αρχήν ως τα συμφέροντα της Κοινότητας στη ζωτική ελληνική βιομηχανία .

Η ελληνική οικονομία βρίσκεται ακόμα στη διαδικασία ένταξή της στην κοινοτική οικονομία ως σύνολο . Αυτή η διαδικασία μέχρι σήμερα είχε σοβαρές οικονομικές και κοινωνικές επιπτώσεις . Αυτό ισχύει ειδικότερα για την ελληνική βιομηχανία χάλυβα η οποία εξαρτάται σχεδόν εξ ολοκλήρου από την ελληνική κατασκευαστική βιομηχανία για τις πωλήσεις ράβδων, χονδροσύρματος ενίσχυσης και συγκολλημένου συρμάτινου πλέγμάτος . Όπου που η χρησιμοποίηση ράβδων και χονδροσύρματος ενίσχυσης αντικαθίσταται συνεχώς από τη χρησιμοποίηση συγκολλημένου συρμάτινου πλέγματος, οι πωλήσεις αυτού του τελευταίου προϊόντος είναι μεγάλης σημασίας για την ελληνική βιομηχανία χάλυβα . Η απώλεια της αποδοτικότητας στην αγορά συγκολλημένου συρμάτινου πλέγματος θα επηρεάσει άμεσα την αποδοτικότητα της ελληνικής βιομηχανίας χάλυβα, η οποία σήμερα βρίσκεται σε δαπανηρή διαδικασία αναδιάρθρωσης .

Η ελληνική παραγωγή συγκολλημένου συρμάτινου πλέγματος βρίσκεται η ίδια σε διαδικασία δυναμικής ανάπτυξης ώστε να μπορεί να αντιμετωπίσει τις αυξημένες ανάγκες της εγχώριας κατασκευαστικής βιομηχανίας στα προϊόντα της . Έχουν καταβληθεί σημαντικές προσπάθειες εκσυγχρονισμού, εγκατάστασης νέου εξοπλισμού και αύξησης της απασχόλησης σ' αυτόν τον τομέα . Επομένως είναι προς το συμφέρον της ελληνικής οικονομίας να προστατευθεί η βιωσιμότητα αυτών των νέων επενδύσεων και η ανάπτυξη της εγχώριας παραγωγής από τις ζημιογόνες επιπτώσεις των εισαγωγών που αποτελούν αντικείμενο ντάμπινγκ .

Επομένως τα μέτρα που θα ληφθούν για να διατηρηθεί ο ελεύθερος και θεμιτός ανταγωνισμός στο εμπόριο συγκολλημένων συρμάτινων πλεγμάτων είναι προς το συμφέρον της ελληνικής οικονομίας καθώς και προς το συμφέρον της Κοινότητας ως σύνολο .

Η Επιτροπή έκρινε επίσης ότι τα αναγκαία μέτρα που θα ληφθούν θα έχουν περιορισμένες επιπτώσεις επί του κόστους του εν λόγω προϊόντος για τους τελικούς χρήστες . Τα μέτρα θα οδηγήσουν κυρίως σε σταθεροποίηση του επιπέδου των τιμών συγκολλημένων συρμάτινων πλεγμάτων και στη διατήρηση τακτικών και ποιοτικά κατάλληλων εγχώριων προμηθειών των εν λόγω προϊόντων .

ΣΤ . ΑΝΑΛΗΨΕΙΣ ΥΠΟΧΡΕΩΣΕΩΝ

( 22 ) Σύμφωνα με το άρθρο 13 παράγραφος 6 του κανονισμού ( ΕΟΚ ) αριθ . 2423/88, οι γιουγκοσλάβοι παραγωγοί είχαν την ευκαιρία να προτείνουν αναλήψεις υποχρεώσεων ως προς τις εξαγωγές συγκολλημένων συρμάτινων πλεγμάτων προς την Ελλάδα και εν συνεχεία πρότειναν αναλήψεις υποχρεώσεων .

( 23 ) Αυτές οι αναλήψεις υποχρεώσεων θα εξαλείψουν τις τιμές που είναι χαμηλότερες των κοινοτικών τιμών και οι οποίες εφαρμόζονται στις γιουγκοσλαβικές εξαγωγές συγκολλημένου συρμάτινου πλέγματος προς την Ελλάδα σε επίπεδα τα οποία η Επιτροπή, με βάση τις ανωτέρω παρατηρήσεις, κρίνει επαρκή για να εξουδετερωθεί η ζημία η οποία έχει προκληθεί στην κοινοτική βιομηχανία .

Επιπλέον, η Επιτροπή σημειώνει ότι σε περίπτωση παραβίασης αυτών των αναλήψεων υποχρεώσεων ως προς τις τιμές, μπορεί να επιβάλει αμέσως προσωρινούς δασμούς και εν συνεχεία το Συμβούλιο να επιβάλει οριστικούς δασμούς με βάση τα γεγονότα που καθορίστηκαν στην παρούσα έρευνα όσον αφορά το ντάμπινγκ και τη ζημία που έχει προκληθεί .

Ζ . ΣΥΜΠΕΡΑΣΜΑ

( 24 ) Όσον αφορά τις εισαγωγές στην Ελλάδα συγκολλημένου συρμάτινου πλέγματος καταγωγής Γιουγκοσλαβίας και με βάση τα γεγονότα που καθορίστηκαν στην έρευνα, κρίνεται ότι είναι προς το συμφέρον της Κοινότητας να επιβληθούν μέτρα άμυνας .

( 25 ) Η Επιτροπή θεωρεί ότι οι αναλήψεις υποχρεώσεων που προτάθηκαν ως προς τις τιμές μπορούν να γίνουν αποδεκτές χωρίς να επιβληθούν δασμοί αντιντάμπινγκ στις εισαγωγές του εν λόγω προϊόντος καταγωγής Γιουγκοσλαβίας .

(26 ) Ζητήθηκε η γνώμη της συμβουλευτικής επιτροπής όσον αφορά αυτήν τη λύση, και η Επιτροπή δεν προέβαλε καμία αντίρρηση ως προς την πρόταση αυτή,

ΑΠΟΦΑΣΙΖΕΙ : Άρθρο 1

Οι αναλήψεις υποχρεώσεων που πρότειναν οι ακόλουθοι γιουγκοσλάβοι παραγωγοί ή/και εξαγωγείς συγκολλημένου συρμάτινου πλέγματος :

"TGA-PODUJEVA", Podujevo,

DP "MESUD MUJKIC", Bijeljina,

DP "RMK-PROMET", Zenica,

"JAVOR-EXPORT", Skopje,

σε σχέση με την έρευνα αντιντάμπινγκ όσον αφορά τις εισαγωγές στην Ελλάδα συγκολλημένου συρμάτινου πλέγματος που υπάγεται στους κωδικούς ΣΟ ex 7314 20 00 και ex 7314 30 90, καταγωγής Γιουγκοσλαβίας, γίνονται αποδεκτές . Άρθρο 2

Περατώνεται η έρευνα αντιντάμπινγκ που αναφέρεται στο άρθρο 1 . Βρυξέλλες, 14 Μαΐου 1991 . Για την Επιτροπή

Leon BRITTAN

Αντιπρόεδρος ( 1 ) ΕΕ αριθ . L 209 της 2 . 8 . 1988, σ . 1 . ( 2 ) ΕΕ αριθ . C 188 της 28 . 7 . 1990, σ . 7 .